Selfs meer slaag 2022 se IEB-eksamenFoto bloot ter illustrasie. (Foto: Maroela Media) Die persentasie matrikulante wat die Onafhanklike Eksamenraad (IEB) se Nasionale Senior Sertifikaat- eksamen (NSS) verlede jaar geslaag het, is weer groter as die vorige jaar. 2022 se matrieks het ŉ slaagsyfer van 98,42% behaal, effens hoër as 2021 se slaagsyfer van 98,39% en 2020 sŉ van 98,06%. Die IEB het dié syfers Woensdag bekend gemaak. Die meerderheid van die matrieks het boonop met matriekvrystelling geslaag, terwyl die res vir toegang tot een of ander tersiêre instelling kwalifiseer. Volgens die IEB kan altesaam 89,32% van al die matrieks wat geslaag het, vir ŉ graadkursus inskryf. Dit is meer as die 89,20% wat in 2021 gekwalifiseer het. Hiermee saam het 7,52% van die leerders vir diplomastudie gekwalifiseer, in vergelyking met 7,82% in 2021. Altesaam 1,57% van die kandidate het toegang tot studie op die Hoër Sertifikaat-vlak behaal. In 2021 was dié syfer 1,37%. Altesaam 12 580 voltydse en 945 deeltydse kandidate het by 232 skole regoor die land die IEB se NSS-eksamen in Oktober en November verlede jaar afgelê. Die meerderheid van hierdie leerders kom van Gauteng (8 071), gevolg deur KwaZulu-Natal (2 131) en die Wes-Kaap (1 352). ŉ Afname in 277 voltydse en 23 deeltydse matrikulante is egter in 2022 aangeteken. “Dit is hoofsaaklik omdat bykans 500 studente van buurlande soos Eswatini, Mosambiek en Namibië, wat voorheen die NSS-eksamen deur die IED aangebied het, vanjaar vir die inwydingseksamen van die IEB se Internasionale Sekondêre Sertifikaat (ISS) geregistreer en geskryf het,” sê Anne Oberholzer, uitvoerende hoof van die IEB. “Plaaslik het die getal studente wat die NSS-eksamen afgelê het, wel met sowat 200 gegroei weens nuwe skole wat op die been gebring is.” Die ISS is deur die IEB ontwikkel in reaksie op onlangse veranderinge in Suid-Afrika se beheerraamwerk vir die NSS, wat beteken dat die NSS nie meer aan onafhanklike skole buite Suid-Afrika se grense beskikbaar is nie. Die IEB se lys van toppresteerders kan hier en hier besigtig word. 2022-matrieks die hardste deur Covid getref (Argieffoto: Maroela Media) Volgens Oberholzer is die 2022-matrieks se prestasies noemenswaardig, aangesien hulle deel is van die groep wat veral gebuk gegaan het onder die Covid-19-pandemie. “Dit is regverdig om te sê dat hierdie kohort leerders die ergste deur die pandemie geraak is, toe dit in 2020 in hulle gr. 10-jaar getref het,” sê sy. “Hoewel die 2022-klas gesien het hoe die matrieks van 2020 en 2021 kon slaag om by die nuwe realiteit aan te pas, het hierdie groep die meeste van hul gr. 10- én gr. 11-jaar tuis skool gegaan. Hierdie jare is uiters belangrik vir sukses in gr. 12. “Hulle moes hard werk om hul dryfkrag en uithouvermoë te behou en in baie opsigte diep delf om op te vang in terme van verlore tyd en ervaring.” Oberholzer het ook die toewyding van die onderwysgemeenskap geloof, veral in hul pogings om verskeie strategieë gereed te kry om hul leerders gedurende hierdie tyd te ondersteun. Duitse skole in SA vaar ook goed Uit leerders wat die Gekombineerde Abitur-NSS afgelê het, het 95,9% toegang tot graadstudie behaal. Die kwalifikasie word deur die Duitse skole in Kaapstad, Johannesburg en Pretoria aangebied en slegs 73 leerders het hierdie eksamen afgelê. Die kwalifikasie bestaan uit vyf vakke wat deur die IEB en sewe vakke wat deur die Duitse Onderwysowerhede geassesseer word. Die kwalifikasie word deur Duitse onderwysowerhede erken vir toegang tot Duitse universiteite, sowel as deur die Suid-Afrikaanse onderwysowerhede vir toegang tot Suid-Afrikaanse universiteite. “Die IEB beskou sy betrokkenheid by hierdie kwalifikasie as ŉ manier om Suid-Afrikaanse leerders in voeling te hou met standaarde en ontwikkelings wêreldwyd,” sê Oberholzer.